ปรับสมดุล
*ประเด็นที่นักลงทุนกลุ่มต่าง ๆ กำลังถกเถียงอย่างออกรสออกชาติในเที่ยวนี้ ล้วนเป็นประเด็นที่เกี่ยวข้องกับดัชนีขึ้นมายืนบริเวณแนวรับ 1,700 จุด ซึ่งเป็นภาพสะท้อนที่ทำให้รู้ว่า สถานการณ์ของตลาดหุ้นไทยกำลังเข้าสู่ช่วงหัวเลี้ยวหัวต่อที่สำคัญจุดหนึ่ง และผลลัพธ์ที่ออกมาในสัปดาห์นี้จะเป็นตัวชี้ชะตาพฤติกรรมของแมงเม่าควร “ลุย” หรือ “ถอย” ได้เป็นอย่างดีนะจะบอกให้
31 ก.ค. 2561

เจาะกระดาน : โมนิก้าและทีมงาน
*ประเด็นที่นักลงทุนกลุ่มต่าง ๆ กำลังถกเถียงอย่างออกรสออกชาติในเที่ยวนี้ ล้วนเป็นประเด็นที่เกี่ยวข้องกับดัชนีขึ้นมายืนบริเวณแนวรับ 1,700 จุด ซึ่งเป็นภาพสะท้อนที่ทำให้รู้ว่า สถานการณ์ของตลาดหุ้นไทยกำลังเข้าสู่ช่วงหัวเลี้ยวหัวต่อที่สำคัญจุดหนึ่ง และผลลัพธ์ที่ออกมาในสัปดาห์นี้จะเป็นตัวชี้ชะตาพฤติกรรมของแมงเม่าควร “ลุย” หรือ “ถอย” ได้เป็นอย่างดีนะจะบอกให้
*ด้วยเหตุนี้ “โมนิก้า” ถึงเฝ้าสังเกตอาการกวัดแกว่งไปมาของดัชนีตลอดทั้งวัน เพราะเป็นสัญญาณที่บอกให้นักเล่นได้รู้ทิศทางของดัชนีจะไปทางไหน? เดี๊ยนเลยไม่ค่อยมีเวลาไปจิจ๊ะอะไรมากมาย หลังเห็นกันแจ่มแจ้งแดงแจ๋ว่า ดัชนีกำลังใช้ความพยายามยกตัวสูงขึ้นอย่างมีนัยสำคัญ วานนี้ถึงเห็นแรงซื้อแรงขายตะลุมบอนตรงบริเวณแนวรับสำคัญนานเหลือเกินเจ้าค่ะ
*โดยบทสรุปสุดท้ายที่ออกมาคือ ดัชนียืนปิดที่ 1,701.79 บาท ลบไป 0.08 บาท ด้วยมูลค่าการซื้อขาย 5.70 หมื่นล้านบาท พร้อมกับย้ำหัวหมุดให้ทุกคนเห็นคาตาว่า ยังไม่ถึงเวลาขยับขึ้นอย่างเป็นทางการ จึงต้องย่ำฐานอยู่แถวนี้อีกสักพัก “โมนิก้า” ถึงอยากเม้าท์เพื่อให้แฟนคลับเห็นภาพตั้งฐานใหม่ได้ชัดเจนขึ้นกว่าเดิม และเป็นการบอกใบ้ให้แฟนคลับได้รู้วิธีจัดการหุ้นแต่ละตัวด้วยไงล่ะคะ
*เหมือนกับโพสิชั่นการเทกตัวของหุ้น PTT จนขึ้นมายืนเหนือเส้นแนวรับ 75 วัน บริเวณ 51 บาท พร้อมกับย่ำฐานที่บริเวณดังกล่าวร่วมสัปดาห์ “โมนิก้า” รู้ได้ทันทีว่า นี่เป็นอีกหนึ่งจุดเปลี่ยนที่จะทำให้หุ้นทะยานขึ้นไปหายอดเดิมบริเวณ 57.50 บาท ขณะที่วานนี้หุ้นยืนปิดบริเวณ 51.25 บาท ลบไป 0.50 บาท ด้วยมูลค่าการซื้อขาย 4.32 พันล้านบาท  เดี๊ยนก็มองเป็นจังหวะช้อนของอยู่ดีนะคะ
*ส่วนที่ช้อนไม่ไหวจริง ๆ “โมนิก้า” คงต้องมองไปที่หุ้น CPALL เพื่อทำให้เหล่านักเล่นได้รู้ว่า เมื่อบรรดากองทุนถึงจังหวะขายทิ้งทุกช็อตแบบไม่ลังเลใจ หุ้นก็ทรุดตัวลงไม่มีลิมิตเช่นกัน วานนี้ถึงเห็นหุ้นรูดทะลุทุกแนวรับสำคัญ พร้อมกับเตรียมตัวลงไปทดสอบ low เก่า ที่บริเวณ 72.75 บาท มันเป็นช็อตที่ควรอยู่เฉย ๆ ก่อนหรือเปล่า? หลังหุ้นลงมายืนอยู่ที่ 75 บาท ลบไป 1 บาท หรือลงไป 1.30% ด้วยมูลค่าการซื้อขาย 3.17 พันล้านบาทแล้วนะซี
*เช่นเดียวกับในรายของน้องสวย BEAUTY โดนกระหน่ำเทขายตั้งแต่เช้าจรดเย็น จนสุดท้ายลงมายืนอยู่ที่ 7.80 บาท ลบไป 0.25 บาท หรือลงไป 3.10% ด้วยมูลค่าการซื้อขาย 677 ล้านบาท “โมนิก้า” มองเป็นเหตุการณ์ที่ไม่ปกติมากขึ้นเรื่อย ๆ และน่าจะนำไปสู่แรงขายที่หนาแน่นกว่าเดิม เพราะยังไม่มีสัญญาณเทคนิคตัวไหนผงกหัวขึ้นให้เห็นเลย แถมสตอรี่ใหม่ ๆ ที่เข้ามาบิลต์อารมณ์ก็ขาดช่วงอีกด้วย..ทุกอย่างเลยไม่โอไงล่ะคะ
*คล้ายกับแรงขายที่พุ่งตรงไปยังหุ้น WHA ของคุณน้อง “จูน” ตลอดวานนี้ จนกดราคาหุ้นในกระดานลงมานอนแอ้งแม้งที่บริเวณ 3.92 บาท ลบไป 0.08 บาท หรือลงไป 2% ด้วยมูลค่าการซื้อขาย 493 ล้านบาท ซึ่งจวนเจียนจะหลุดแนวรับสุดท้ายบริเวณ 4 บาทรอมร่อแบบนี้ “โมนิก้า” มองเป็นช็อตที่ควรอยู่ห่าง ๆ เพื่อดูสถานการณ์หลายอย่างให้นิ่งก่อนดีไหมเอ่ย?
*ส่วนคนที่ชอบอะไรโลดโผน..กล้าลุยทุกสถานการณ์ “โมนิก้า” คงต้องหันมุมกล้องไปหา RML เป็นรายแรกก่อนใครเพื่อน เพราะการกระชากขึ้นมาปิดที่ 1.45 บาท บวกไป 0.16 บาท หรือขึ้นไป 12.40% ด้วยมูลค่าการซื้อขาย 130 ล้านบาท โดยไม่มีการส่งสัญญาณบอกให้ใครได้รู้ล่วงหน้าแบบนี้ เดี๊ยนมองเป็นเกมที่นักเล่นไม่สนใจอะไรทั้งสิ้นแล้วล่ะ! เพราะขอแค่มีคนเคาะขวานำเบา ๆ ก็พร้อมกระโจนตามกันทันทีค่ะ
*สำหรับในรายของ SQ ทะยานขึ้นมาปิดที่ 3.10 บาท บวกไป 0.26 บาท หรือขึ้นไป 9.15%  ด้วยมูลค่าการซื้อขาย 172 ล้านบาท แต่ดันมาเจอแนวต้านสำคัญบริเวณ  3.18 บาทขวางตรงข้างหน้าพอดีแบบนี้ “โมนิก้า” มองเป็นเกมเสี่ยงที่นักเล่นต้องบริหารจัดการให้ดี เพราะผลงานไตรมาส 1 ก็ติดลบตัวแดงแปร๊ด บวกกับไตรมาส 2 ก็ยังคาบลูกคาบดอก เดี๊ยนเลยมีอาการเสียววาบไปหมดไงล่ะคะ
*เช่นเดียวกับในรายของ TASCO พยายามดันข่าวดีออกมาสร้างความเชื่อมั่นเป็นระยะ แต่ก็ช่วยอะไรได้ไม่มากอย่างที่ควรจะเป็น เพราะคนเล่นหุ้นเขาชอบเห็นบริษัททำกำไรอย่างบูรณาการ บรรดาแมงเม่าปีกอ่อนเลยตั้งคำถามการขึ้นมาปิดที่ 14.80 บาท บวกไป 0.80 บาท หรือขึ้นไป 5.70% ด้วยมูลค่าการซื้อขาย 185 ล้านบาท เป็นการ “เด้งเพื่อลงใหม่” หรือ “เด้งเพื่อไปต่อ”..ใครรู้ช่วยตอบทีนะจ๊ะ
*อาการดังกล่าวคล้ายกับ THMUI จู่ ๆ ราคาหุ้นก็พุ่งปรู๊ดปร๊าดขึ้นมาปิดที่ 1.76 บาท บวกไป 0.40 บาท หรือขึ้นไป 29.40% ด้วยมูลค่าการซื้อขาย 81 ล้านบาท “โมนิก้า” ไม่เข้าใจเหมือนกันว่า เอาสตอรี่อะไรมาปั่นกระแสให้แมงเม่าแห่ตาม เพราะเมื่อเหลือบดูตามเนื้อผ้าที่เกิดขึ้นก่อนหน้า เดี๊ยนยังมองไม่เห็นอะไรในกอไผ่ นอกเสียจาก “หน่อไม้” เหี่ยว ๆ นะตัวเอง